b"\n_START_ARTICLE_\nSekolah Kebangsaan Ulu Bernam\n_START_SECTION_\nSejarah\n_START_PARAGRAPH_\nSekolah Kebangsaan Ulu Bernam bermula dengan sebuah bangunan kayu berukuran 40 X 30 X 20 kaki. Bangunan kayu berdinding papan, beratap zink dan berlantai simen ini dibina oleh pihak berkuasa Ladang Ulu Bernam hasil daripada rayuan pekerja-pekerja Melayu dan anggota-anggota S.C yang bertugas di Ulu Bernam pada waktu itu pada tahun 1949._NEWLINE_Pada mulanya, pentadbiran sekolah ini adalah di bawah kelolaan pihak Ladang Ulu Bernam. Bilangan murid-murid yang mula belajar di sekolah ini ialah seramai 33 orang dan guru besar pertama ialah Encik Mohamad Daei. Pada tahun 1956, pentadbiran sekolah ini telah diambil alih oleh jabatan Pelajaran Negeri Perak, dan guru-guru kerajaan mula dihantar untuk bertugas di sekolah ini._NEWLINE_Pada awal tahun 1972, sekolah ini mempunyai murid seramai 144 orang, manakala guru yang bertugas di sekolah ini seramai 6 orang. Pada masa itu, tahap pendidikan yang disediakan hanya setakat darjah 5 sahaja. Murid-murid yang ingin menyambung pelajaran ke darjah 6 terpaksa pindah ke Sekolah Melayu Sungai Samak._NEWLINE_Pada tahun 1974, pihak ladang diberi peruntukan sebanyak RM245,000 untuk membina bangunan yang baru dan siap pada 21 Ogos 1978. Dengan terbinanya bangunan baru sekolah ini, pelajar telah bertambah kepada 276 orang. Selain membina bangunan sekolah, kerajaan juga telah membina rumah guru untuk kemudahan penginapan guru kerana sekolah ini berada di kawasan pedalaman. Sekolah ini telah dirasmikan oleh YAB Dato' Seri Wan Mohamed bin Hj Wan Teh, Menteri Besar Perak pada 26 Mei 1980 bersamaan 11 Rejab 1400._NEWLINE_Seiring era teknologi maklumat, pada tahun 2000 sekolah ini telah menerima peruntukan sebanyak RM130,000 untuk membina sebuah makmal komputer bagi tujuan P & P. Makmal ini telah mula beroperasi pada tahun 2004. Makmal ini telah dilengkapi dengan 10 buah komputer untuk murid dan sebuah komputer guru dengan kemudahan capaian internet school net._NEWLINE_Pada tahun 2006 sekolah ini telah menerima peruntukan sebanyak RM67,000 untuk membina sebuah bangunan pra sekolah berserta taman permaianan. Pendidikan pra sekolah telah bermula pada 1 Mac 2007. Kini pendidikan pra sekolah mempunyai seorang guru terlatih dan seorang pembantu pra."